MUNTLIGE FORSIKRINGER: Dag Skansen (H) kan ikke vise til rapporter som sier at tunnelen ved Kjøttbasaren kan bygges. Foto: Dag Harald Andersen / NRK

Tirsdag legger byrådsleder Ragnhild Stolt-Nielsen (H) etter alt å dømme frem saken om ny bybanetrasé fra Bergen sentrum til Åsane for byrådet.

NRK har gått gjennom en rekke rapporter for alternativet Høyre og Frp har gått inn for, med tunnel ved Kjøttbasaren mellom Torget og Bryggen i Bergen sentrum.

Rapportene viser at bygninger rundt Finnegården og Bryggen kan bli skadet av endringer i grunnvannet, eller i verste fall rase sammen dersom tunnelen bygges. Traseen kommer også i sterk konflikt både med nyere tids kulturminner og kulturminner under bakken.

– Absolutt ikke mulig å gjøre dette

Multiconsult sier i sin rapport, laget på oppdrag fra Riksantikvaren, at tunnelen kan få konsekvenser for bygg så langt som 200 meter unna innslaget.

– Jeg lurer veldig på hvilken rapport de støtter seg på når de sier dette er et gjennomførbart prosjekt, sier Julie Andersland (V), som var kritisk til Høyre og Frp da det ble klart at de gikk inn for Kjøttbasaren-alternativet.

LES OGSÅ: Det blir ikkje bybane over Bryggen

Nå stiller Andersland store spørsmål ved om traseen i det hele tatt er mulig å bygge.

– Slik jeg leser rapportene, så er det absolutt ikke mulig å gjøre dette uten å påføre kulturminneområder i Bergen veldig, veldig store skader, sier Andersland.

Kun muntlig, og ikke utredet

GIKK AV: Filip Rygg gikk av som byråd fordi han ikke kunne stå inne for bybanetraseen faglig sett. I morgen legger byrådsleder Ragnhild Stolt-Nielsen frem en anbefaling basert på Ryggs lovnader om at den samme traseen er mulig å bygge. Foto: Jørgen Eide

Høyres gruppeleder Dag Skansen oppgir avgått byutviklingsbyråd Filip Rygg (KrF) som kilde til informasjonen om at tunnelen ved Kjøttbasaren kan bygges. Dette skal Rygg ha sagt da han foreslo å utrede denne traseen videre, parallellt med traseen over Bryggen.

– Vi fikk fremstilt av Filip Rygg to alternative løsninger som han mente kunne gjennomføres, sier Skansen til NRK.

– Gjennomførbart på den måten at det er forsvarlig også?

– Ja, det er det vi har fått forsikringer om. Dog bare muntlig, og dog uten at det er utredet. Men vi har fått forsikringer om det. Så det ønsker jeg å være tydelig på, at det faktisk foreligger, hvis man da skal stole på det som er sagt, sier Skansen, som også hevder at det finnes belegg for at traseen er realiserbar i rapportene som er laget om alternativet.

Også Eiler Macody Lund i Fremskrittspartiet bekrefter at det var muntlige forsikringer fra den tidligere byråden som fikk partiet til å gå for trasèalternativet.

Kilder i fagavdelingen bekrefter at de ikke kan si at traseen er urealiserbar, men svært usikker og krevende.

– Stor risiko for verdensarven

Da Rygg mandag gikk av som byutviklingsbyråd, sa han at årsaken var at ikke kunne stå inne for det alternativet Høyre og Frp nå har gått inn for, av faglige grunner.

IKKE NYE OPPLYSNINGER: Byantikvar Johanne Gillow finner ikke nye opplysninger som tilsier at tunnelen ved Kjøttbasaren kan anbefales. Foto: Sølve Rydland / NRK

– Det er fattet noen beslutninger som det faglig sett er vanskelig å stå inne for, så er det de partiene som må svare på hvorfor og hvordan. Slik saken nå står, kan jeg ikke lengre stå inne for dette faglig, sa Rygg.

NRK lyktes ikke å få kommentar fra Filip Rygg onsdag kveld.

Tunnelen ved Kjøttbasaren får nærmest totalslakt i samtlige fire rapporter som omtaler den.

I konsekvensutredningen fra 2012 konkluderes det med at alternativene for bybanetunnel ved Kjøttbasaren er «teknisk kompliserte og svært kostbare å bygge», og «at det ikke anbefales videreført så lenge det finnes andre alternative traseer for Bybanens betjening av sentrum».

Der står saken også i dag, ifølge byantikvaren.

– Ut fra det som foreligger, står jeg fast på at dette ikke er noe vi kan anbefale faglig. Sånn som vi vurderer dette, er det en stor risiko for verdensarven, sier byantikvar Johanne Gillow.